12. schôdza NR SR - 12. deň - A. dopoludnia
Dátum: 2024-05-07
Poslanec: Krúpa, Juraj (SaS)
Druh vystúpenia: Vystúpenie v rozprave

78. Ďakujem veľmi pekne, pán predsedajúci. Tento návrh uznesenia, na základe ktorého by sme mali odsúdiť neodôvodnenú, neoprávnenú ruskú agresiu voči Ukrajine, som predložil ešte vo februári s tým, že som chcel vidieť a primäť aj celú, celý, nielen celý tento parlament, ale aj teda hlavne koalíciu a vládnu garnitúru, aby sa jasne a jednoznačne vyjadrila k tomu, akým spôsobom vníma a sa stavia k tejto otázke. Myslím si, že by malo byť absolútne samozrejmé pre Slovensko alebo slovenský parlament túto agresiu odsúdiť, pretože naším primárnym záujmom je dodržiavanie medzinárodného práva. Od toho sa, samozrejme, odráža aj naše postavenie a naša bezpečnosť v medzinárodnom prostredí. Ale nakoľko postoj vlády a vyjadrenia vlastne súčasnej garnitúry sú viac ako zmätočné, to znamená, že na jednej strane sa vyjadruje veľmi negatívne až agresívne voči Ukrajine, kde šíri rôzne dezinformácie a hoaxy typu, že však Ukrajina vlastne nie je nezávislý štát , je to štát, ktorý riadia USA , že Ukrajina je vlastne najskorumpovanejšia krajina na svete , pritom zaujímavosťou je, že v rebríčku skorumpovaných krajín je pred Ruskou federáciou. Taktiež hovorí, že tam treba mier, že netreba dovážať žiadne zbrane . Videli sme, ako sa situácia na fronte momentálne vyvíja, keďže dochádza ukrajinskej armáde munícia. Pasuje sa s logistickou podporou a nedostatočnou podporou zo Západu, ktorá sa našťastie teraz znovu obnovila, tak výsledok bol taký, že Ukrajinská armáda začala strácať pozície a Rusko pokračuje ďalej bez ohľadu na to, že aké následky to bude mať a že by vôbec prejavovalo aj nejakým spôsobom záujem o mierové rokovania. Dokonca, si spomeňme, aj teraz sa bude konať mierová konferencia vo Švajčiarsku, kde sa Rusko odmietlo zúčastniť, ale podstata je... Prosím vás pekne, ešte ten paradox, že Rusko sa dokonca vyjadrilo, že aj Švajčiarsko je vojnový štváč , lebo sa rozhodlo nejakým spôsobom zorganizovať túto konferenciu a aj morálne podporiť Ukrajinu, čo je úplne prirodzené, pretože koná v súlade s medzinárodným právom, Chartou OSN a tak ďalej. Veď tu nie je o čom. Na druhej strane, samozrejme, ale táto vláda robí aj kroky, ktoré ako keby mali naznačiť, že však ona vlastne stojí aj na strane Ukrajiny, aj keď to robí trošku ticho , niekedy trošku sa akože aj s tým, k tomu prejaví tak otvorenejšie. Sú to najmä hlasovania napríklad v Európskej únii, kde bez problémov podporila 50-miliardový balík pre Ukrajinu. Alebo je to aj rokovanie v Michalovciach, kde sa tvári, že ide nejakým významným spôsobom pomáhať Ukrajine. Ja kvitujem, samozrejme, to, čo tam bolo vyrokované, a pevne verím, že sa aspoň niečo z toho podarí presadiť, len poznajúc túto vládnu garnitúru, mám obavy, že tu ide len o plané politické sľuby, pretože všetky projekty, ktoré sú tam naplánované, sú dlhodobého charakteru typu diaľnice do Košíc do roku 2010. Dokonca sa aj premiér Fico vyjadril k premiérovi Šmihalovi, že vieš čo, že ja toto, čo tu hovorím vlastne doma, to musím hovoriť, musím to hovoriť pre nášho voliča, ale ináč stojíme na vašej strane a budeme vás podporovať . Však to vidíme, že komerčný vývoz zbraní a vojenského materiálnu pokračuje ďalej, dokonca sa dá povedať, že v podstate v niektorých momentoch ešte vo väčšej miere, ako to bolo v minulosti. Čiže o čo tu ide? Chceme vedieť, akým spôsobom sa táto vládna garnitúra a tento parlament postaví k tejto, k tomuto uzneseniu, ktoré má jasne odsúdiť Ruskú federáciu. Chceme vidieť, či je tento parlament, táto vládna garnitúra schopná vydať tento signál a či teda naozaj, tak ako hlasujú v európskom... v Európskej rade, tak ako sa vyjadruje aj potichučku k Ukrajincom, či to naozaj myslí vážne, a teda demaskovať, že vlastne klame svojich voličov a zneužíva túto tému pre vlastný populizmus, alebo ju odmietne a týmto jasne deklaruje, že na ktorej strane stojí. Tým sa zas demaskuje, že vlastne je na strane agresora, podrýva jednotu Európskej únie a Aliancie. Myslím si, že oboje ukážu vlastne dvojtvárnosť tejto vlády, uvidíme, ako sa, samozrejme, zachová, pretože jeden očakával, že pochopí táto vládna garnitúra, kde patríme, ako sa máme správať, ako je dôležité dodržiavanie medzinárodného práva, jeho princípov, ako aj Charty OSN, ako je to národnoštátny záujem a veľmi dôležitý, zásadný pre nás, že bude vedieť a bude urobiť... a bude schopná urobiť ten krok a vyjadriť podporu tomuto uzneseniu, čím vlastne odsúdi ruského agresora, a bude popierať aj to, že... Ako to povedať? ... že tie aktivity, ktoré tu v poslednej dobe vidíme, tie živé kontakty, to rozvíjanie a nadväzovanie stykov, prehlbovanie spolupráce s agresorom nemyslí vážne, že nie sme naozaj tá krajina, ktorá stráca dôveru medzi našimi partnermi a spojencami. Pevne verím, že tak urobí. Ak nie, tak potvrdí, kde stojí, že chce vytrhnúť Slovensko z týchto štruktúr a poslať ho niekde do východného Orientu. Ďakujem veľmi pekne. (Potlesk.)